
Τρίτη, 11 Αυγούστου 2026
ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον εντοπισμό και διάσωση 26 αλλοδαπών νότια της Γαύδου – Απαγόρευση και άρση απαγόρευσης απόπλου Ε/Γ-Ο/Γ-Τ/Χ στην Πάρο - Συλλήψεις 3 ημεδαπών για παράβαση του νόμου "Περί εξαρτησιογόνων ουσιών" στη Μύκονο – Θάνατος λουομένων στη Χαλκιδική την Ελευσίνα και την Καλαμάτα - Διακομιδές ασθενών
Αναφορικά με τον εντοπισμό και διάσωση είκοσι έξι (26) αλλοδαπών, τις απογευματινές ώρες την 09.08.2026, στη θαλάσσια περιοχή 36 ν.μ. νότια της Γαύδου, συνελήφθη ένας 19χρονος αλλοδαπός (υπήκοος Νοτίου Σουδάν) από στελέχη της Λιμενικής Αρχής. Ο 19χρονος, συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής τους. Προανάκριση διενεργείται από το Κεντρικό Λιμεναρχείο Χανίων.

*****

Τις μεσημβρινές ώρες χθες, ενημερώθηκε η Λιμενική Αρχή της Πάρου ότι παρουσιάστηκε δυσλειτουργία στον δεξιό πρυμναίο καταπέλτη του επιβατηγού-οχηματαγωγού-ταχύπλοου (Ε/Γ-Ο/Γ-Τ/Χ) πλοίου “ΤΕRA JET 2” σημαίας Κύπρου, πριν την εκτέλεση προγραμματισμένου δρομολογίου του από το λιμάνι της Πάρου προς το λιμάνι της Μυκόνου. Από το Λιμεναρχείο της Πάρου απαγορεύτηκε ο απόπλους του Ε/Γ-Ο/Γ-Τ/Χ ενώ στη συνέχεια κατόπιν προσκόμισης βεβαιωτικού διατήρησης κλάσης από τον νηογνώμονα που το παρακολουθεί, επετράπη ο απόπλους του προς συνέχιση εγκεκριμένου δρομολογίου του με 267επιβάτες, 51 ΙΧΕ και 2 δίκυκλα.
*****
Στο πλαίσιο ελέγχων για την πρόληψη και καταστολή έκνομων ενεργειών, στελέχη του Λιμεναρχείου Μυκόνου προέβησαν στη σύλληψη τριών (3) ημεδαπών για παράβαση του Ν. 4139/2013 "Περί εξαρτησιογόνων ουσιών και άλλες διατάξεις" όπως ισχύει.

Ειδικότερα, σε έλεγχο που διενεργήθηκε στους ανωτέρω και κατόπιν ένδειξης αστυνομικού σκύλου Κ9 «ΣΤΟΡΜ» τις μεσημβρινές ώρες χθες στον νέο λιμένα Μυκόνου «ΤΟΥΡΛΟΣ», βρέθηκαν στην κατοχή τους τα κάτωθι:

-1 νάιλον συσκευασία με φυτικά αποσπάσματα κάνναβης, μικτού βάρους 1, 58 γραμμαρίων,

-1 πλαστικός θρυμματιστής με υπολείμματα ακατέργαστης κάνναβης

-1 καρτέλα περιέχουσα 10 δισκία αλπραζολάμης των 0,25 δεκάτων του γραμμαρίου,  
-3 ημιτελή τμήματα καρτελών περιέχοντα συνολικά 14 δισκία αλπραζολάμης των 0,25 δεκάτων του γραμμαρίου,  

-2 αυτοσχέδιες νάϊλον συσκευασίες περιέχουσες κοκαΐνη, συνολικού μικτού βάρους 1,33 γραμμαρίων.
Προανάκριση διενεργείται από το Λιμεναρχείο Μυκόνου.
*****
Τις πρωινές ώρες χθες, ενημερώθηκε η Λιμενική Αρχή του Νέου Μαρμαρά για την ανάσυρση ενός 56χρονου αλλοδαπού λουόμενου χωρίς τις αισθήσεις του, από τη θαλάσσια περιοχή «ΣΑΡΤΗΣ» Σιθωνίας Χαλκιδικής. Στον 56χρονο παρασχέθηκαν αρχικά οι πρώτες βοήθειες από τον ναυαγοσώστη και από το πλήρωμα του ΕΚΑΒ, ενώ στη συνέχεια μεταφέρθηκε με το ασθενοφόρο όχημα στο Κέντρο Υγείας Αγίου Νικολάου, όπου διαπιστώθηκε ο θάνατός του. Από το Γ΄ Λιμενικό Τμήμα Νέα Μαρμαρά του Λιμεναρχείου Ιερισσού που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****
Τις πρωινές ώρες χθες, ενημερώθηκε η Λιμενική Αρχή της Ελευσίνας για την ανάσυρση μιας 75χρονης αλλοδαπής λουόμενης χωρίς τις αισθήσεις της, από τη θαλάσσια περιοχή παραλίας Ελευσίνας. Η 75χρονη παρελήφθη από πλήρωμα του ΕΚΑΒ και στη συνέχεια μεταφέρθηκε στο Γενικό Νοσοκομείο Ελευσίνας «ΘΡΙΑΣΙΟ» όπου διαπιστώθηκε ο θάνατός της. Από το Λιμεναρχείο Ελευσίνας που διενεργεί την προανάκριση, παραγγέλθηκε η διενέργεια νεκροψίας-νεκροτομής και τοξικολογικών εξετάσεων στο Νεκροτομείο Αθηνών.
*****
Τις απογευματινές ώρες χθες, ενημερώθηκε η Λιμενική Αρχή της Καλαμάτας ότι ένας 91χρονος ημεδαπός λουόμενος είχε ανασυρθεί χωρίς τις αισθήσεις του, από τη θαλάσσια περιοχή του «ΠΡΟΛΙΜΕΝΑ» Καλαμάτας. Στον 91χρονο αρχικά παρασχέθηκαν οι πρώτες βοήθειες από λουομένους της παραλίας και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Μεσσηνίας, όπου διαπιστώθηκε ο θάνατός του. Από το Κεντρικό Λιμεναρχείο Καλαμάτας, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πελοποννήσου .
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

· 20χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.,
· 57χρονου, από το λιμάνι των Φούρνων Ικαρίας στο λιμάνι του Αγίου Κυρήκου, με Περιπολικό σκάφος Λ.Σ.-ΕΛ.ΑΚΤ. και 
· 80χρονου, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001

